b'\n_START_ARTICLE_\nVojna zaslu\xc5\xbena medalja\n_START_PARAGRAPH_\nVojna zaslu\xc5\xbena medalja (nem\xc5\xa1ko Kriegsverdienstmedaille) je bila medalja Tretjega rajha, namenjena civilistom, ki so pomagali pri nem\xc5\xa1kih pripravah na vojno._NEWLINE_Medalja je bila ustanovljena 19. avgusta 1940. Sprva so jo podeljevali tudi tujim dr\xc5\xbeavljanom, ki so pomagali pri nem\xc5\xa1kih pripravah na vojno, od 15. maja 1943 pa samo \xc5\xa1e dr\xc5\xbeavljanom rajha. Po tem datumi so nenem\xc5\xa1kim dr\xc5\xbeavljanom namesto vojne zaslu\xc5\xbene medalje podeljevali zaslu\xc5\xbeno medaljo reda nem\xc5\xa1kega orla (Verdienstmedaille der Deutschen Adlerorden) v bronu ali srebru.\n_START_SECTION_\nIzgled, podeljevanje in no\xc5\xa1enje medalje\n_START_PARAGRAPH_\nMedalja je okrogle oblike, na prednji strani je relief vojnega zaslu\xc5\xbenega kri\xc5\xbeca brez me\xc4\x8dev, na zadnji strani pa je napis: F\xc3\x9cR KRIEGSVERDIENST 1939. Medalja je izdelana iz brona, visi pa na trakcu, ki ima na sredini \xc5\xa1irok \xc4\x8drn pas s tanko rde\xc4\x8do \xc4\x8drto po sredini, ki ga na vsaki strani obdajata tanj\xc5\xa1a bela pasova, in zunanji rde\xc4\x8di rob enake \xc5\xa1irine._NEWLINE_Medaljo so podeljevali v papirnati vre\xc4\x8dki modre, rde\xc4\x8de ali ope\xc4\x8dnate barve, na kateri je bilo na zadnji strani napisano ime medalje._NEWLINE_Medalja je bila namenjena izklju\xc4\x8dno civilistom, ki so se izkazali pri delu. Po navadi so medaljo podelili delavcem, ki so v tovarnah redno presegali norme. Naslednja stopnja te medalje, ki je bila namenjena civilistom je bil vojni zalu\xc5\xbeni kri\xc5\xbeec. Medaljo so prejemniki smeli nositi na civilnih oblekah.'